**2022–2030 M. ŠIAULIŲ** **REGIONO PLĖTROS PLANO**

**PAŽANGOS PRIEMONĖS LT026-02-01-08 ŽALIOSIOS INFRASTRUKTŪROS PLĖTRA**

**PAGRINDIMO APRAŠAS**

2024-11-19 Nr. PP-8

**I SKYRIUS**

**BENDROSIOS NUOSTATOS**

|  |  |
| --- | --- |
| **Regiono plėtros uždaviniai** | Pagrindinis pažangos priemone įgyvendinamas 2022**–**2030 m. Šiaulių regiono plėtros plano uždavinys yra *2.1. Plėtoti žaliąją ir darnaus judumo infrastruktūrą, mažinti aplinkos užterštumą* (kodas LT026-02-01). Pažangos priemone bus įgyvendinamas ir uždavinys *2.2 Didinti rūšiuojamų atliekų apimtis ir geriamojo vandens tiekimo bei nuotekų tvarkymo paslaugų prieinamumą* (kodas LT026-02-01). Abu uždaviniaiatitinka šio plano tikslą *2. Kurti tvarią regiono aplinką* (kodas LT026-02)*.*  |

**II SKYRIUS**

**SITUACIJOS ANALIZĖ IR SIEKIAMAS POKYTIS**

Šia pažangos priemone bus sprendžiama 2022-2030 m. Šiaulių regiono plėtros plane[[1]](#footnote-1) (toliau – Šiaulių RPPl) nustatyta regiono plėtros problema Nr.2 „*Nepakankamai tvari regiono aplinka*” ir giluminė šios problemos priežastis Nr. 2.1 „*Menkai plėtojama žalioji ir darnaus judumo infrastruktūra*”. Netiesiogiai bus prisidedama ir prie šios problemos giluminės priežasties Nr. 2.2 „*Nepakankamai išplėtota atliekų rūšiavimo bei tvarkymo sistema, per menkas aplinkosauginis visuomenės švietimas*” bei prie giluminės šios problemos priežasties Nr. 2.4 „*Santykinai didelė aplinkos tarša*” sprendimo.

Netiesiogiai bus prisidedama prie problemos Nr. 1 „ Per menkai stiprinamas regiono ekonominis potencialas ir apribojamos naujų darbo vietų kūrimo galimybės “ ir 2 giluminės šios problemos priežasties „Neefektyviai išnaudojama viešoji infrastruktūra naujų verslų ir darbo vietų kūrimui “ šalinimo.

Atsižvelgiant į Lietuvos Respublikos aplinkos ministerijos Regioninės pažangos priemonės Nr. 02-001-06-08-02 (RE) „Plėtoti žaliąją infrastruktūrą urbanizuotoje aplinkoje“ finansavimo gairėse[[2]](#footnote-2) (toliau – Gairės) 2.8 punkte nurodytą išankstinę sąlygą, su žaliosios infrastruktūros projektų įgyvendinimu tiesiogiai yra susiję gyventojai, gyvenantys urbanizuotose Šiaulių regiono teritorijose, kurių gyventojų tankis yra 1 500 gyventojų / km2 arba didesnis, ir kurių gamtinių bei antropogeninių plotų santykis yra mažesnis nei 1,5. Pagal Gaires rezultato rodiklis „*Gyventojai, galintys naudotis nauja ar patobulinta žaliąja infrastruktūra*“ skaičiuojamas gardelių statistikos metodu 2 km atstumu nuo žalinimo plano ar žaliosios infrastruktūros poreikio žemėlapio teritorijos ploto, kuriame įrengta nauja ar patobulinta žalioji infrastruktūra. Tokių gyventojų Naujosios Akmenės mieste yra 5500 (*Šaltinis:* Akmenės r. savivaldybės Pasiūlymas dėl Akmenės rajono savivaldybės projekto įtraukimo į regiono plėtros planą). Tačiau Pažangos priemonės tiesioginė tikslinė grupė apima ir viso Naujosios Akmenės miesto gyventojus, nes žaliosios infrastruktūros potencialo poveikį daugiau ar mažiau patiria kiekvienas šio miesto gyventojas. Naujosios Akmenės miesto gyventojų skaičius 2022 m. sausio 1 d. buvo 7 885[[3]](#footnote-3). Tiesioginei tikslinei grupei priklauso ir aplinkos apsaugos institucijos, susijusios su žaliosios infrastruktūros gerinimu, bei Akmenės r. savivaldybės administracija. Netiesioginei tikslinei grupei priklauso visi Šiaulių regiono gyventojai, ypatingai tie, kurie atvyksta į Naująją Akmenę dirbti, svečiuotis ar gauti paslaugas.

Pažangos priemone sprendžiama problema darys poveikį tikslinės grupės teisei ir poreikiams gyventi tinkamoje asmens sveikatai ir gerovei aplinkoje. Atsižvelgiant į demografines, technologines ir kitas pažangos priemonei aktualias tendencijas šios pažangos priemonės įgyvendinimo ir 5 metų po pažangos priemonės įgyvendinimo pabaigos laikotarpiu, tikėtina keisis tikslinės grupės ir jų poreikiai. Šalia Naujosios Akmenės miesto įrengtoje Laisvojoje ekonominėje zonoje (toliau – LEZ) plėtojama gamyba ir kitos ekonominės veiklos, kuriamos naujos darbo vietos. Todėl į LEZ atvyksta nauji darbuotojai ne tik iš kitų Lietuvos regionų, bet ir iš užsienio, dauguma jų ir apsigyvena Naujosios Akmenės mieste, nes jiems statomi nauji arba remontuojami senieji gyvenamieji pastatai. Tikėtina, kad naujieji gyventojai kels naujus poreikius dėl miesto žaliosios infrastruktūros gerinimo. Be to, keičiantis klimatui dėl didėjančio šilumos poveikio (jau dabar Naujosios Akmenės miesto gyventojai asfalto ir betono dangas vadina „karščio salomis“) Naujosios Akmenės miesto gyventojai pageidaus vis daugiau atokvėpio miesto žaliosios infrastruktūros zonose.

Europos Komisijos komunikate dėl žaliosios infrastruktūros[[4]](#footnote-4) žalioji infrastruktūra apibūdinama kaip priemonė, kuri padeda užtikrinti ekologinę, ekonominę ir socialinę naudą pasinaudojant gamtoje esančiomis priemonėmis, ji padeda ir suprasti privalumus, kuriuos žmonių visuomenei teikia gamta, ir sutelkti investicijas, kuriomis tokia nauda palaikoma ir sustiprinama. Žalioji infrastruktūra yra natūralių, pusiau natūralių ir kitų žaliųjų erdvių tinklas, teikiantis ekosistemos funkcijas, kuriomis grindžiama žmonių gerovė ir gyvenimo kokybė. Žalioji infrastruktūra gali teikti įvairių funkcijų ir naudos toje pačioje erdvinėje zonoje. Tokios funkcijos gali būti aplinkos (pvz., biologinės įvairovės išsaugojimo arba prisitaikymo prie klimato kaitos), socialinės (pvz., vandens šalinimo arba žaliųjų erdvių) ir ekonominės (pvz., darbo vietų kūrimo ir nekilnojamojo turto kainų didinimo). Žaliosios infrastruktūros elementai – tai ne tik miškai, želdynai, upės ir kiti vandens telkiniai, bet ir žalieji stogai, fasadai, tvarios paviršinio vandens surinkimo sistemos. Visi kartu jie teikia aibę ekosisteminių paslaugų – ne tik ekologinę ir rekreacinę funkcijas, bet ir apskaičiuojamą ekonominę naudą, kuri dažnai atsieina pigiau, nei tokias pačias funkcijas atliekanti dirbtinė, pilkoji infrastruktūra. Tiesioginę finansinę gamtinio karkaso sistemos teikiamą naudą sunku apskaičiuoti, tačiau suvokiant natūraliai besivystančiose sistemose (ekosistemose) vykstančius procesus ir jų vietą miesto urbanistinėje struktūroje, nesudėtinga suvokti tiesioginės ir netiesioginės jų naudos visuomenei svarbą bei teigiamo poveikio mastus.

Žaliosios infrastruktūros svarba yra akcentuojama ir kituose ES politikos dokumentuose, įskaitant Europos Komisijos patvirtintą *8-ąją aplinkosaugos veiksmų programą iki 2030 m*. (8EAP)[[5]](#footnote-5), 2022 m. gegužės 2 d. įsigaliojusią kaip teisiškai suderinta bendra ES aplinkos politikos darbotvarkė iki 2030 m., 2021 m. vasario 24 d. Europos Komisijos patvirtintą *ES prisitaikymo prie klimato pokyčių strategiją*[[6]](#footnote-6), kurioje nustatyta, kaip Europos Sąjunga gali prisitaikyti prie neišvengiamų klimato kaitos padarinių ir tapti atsparia klimatui iki 2050 m., bei kitus su regionine politika žaliosios infrastruktūros srityje susijusius ES dokumentus.

*VšĮ Investuok Lietuvoje* programoje „*Kurk Lietuvai*“ sukurtas įrankis[[7]](#footnote-7), kuris padėtų sprendimų priėmėjams, vystytojams ir visuomenei kuo tiksliau įvertinti žaliosios infrastruktūros teikiamą naudą, ir užtikrinti kokybišką ir nefragmentuotą jos tinklo kūrimą urbanizuotų teritorijų vystyme. Siūloma žaliąją infrastruktūrą suprasti kaip tvariosios aplinkos inžinerijos, urbanistinio projektavimo ir kraštovaizdžio architektūros kūrybinės sąveikos rezultatą.

Pažangos priemone siekiami kiekybiniai ir kokybiniai pokyčiai: 1) pakeisti *Europos aplinkos agentūros* tyrime[[8]](#footnote-8) akcentuojamą nusistovėjusį, daugeliu atvejų atsainų žmonių požiūrį į gamtą miestų aplinkoje, ir padėti suvokti daugialypes jos teikiamas naudas; padėti sušvelninti gamtinių pavojų, kuriuos lemia oro sąlygos ir klimato kaita, padarinius; skatinti ekosistemos sveikatą ir atsparumą, prisidėti prie biologinės įvairovės išsaugojimo, suteikti naudos žmonėms užtikrinant tokias ekosistemos funkcijas kaip klimato kaitos švelninimas, pagrindinių biotos buveinių užtikrinimas ir buveinių junglumas; 2) pažangos priemone siekiama padidėjusio viešosios paslaugos gavėjų skaičiaus, pagerėjusio paslaugos prieinamumo ir kokybės; 3) įgyvendinama pažangos priemonė tikėtina sukurs naujų darbo vietų, pritrauks privačių investicijų, ypač – kuriantis naujoms paslaugoms (prekyba, pramogos, renginiai) naujose, moderniai įrengtose Naujosios Akmenės miesto žaliosios infrastruktūros teritorijose.

Įgyvendinant Pažangos priemonės veiklas, susijusias su žaliosios infrastruktūros plėtra urbanizuotose Naujosios Akmenės miesto teritorijose, bus prisidedama prie 2022–2030 metų Regionų plėtros programoje nustatyto poveikio rodiklio „*Nepralaidžių dangų ir žaliosios infrastruktūros plotų santykis 1500 gyv. / km2 ir didesnio tankumo teritorijoje*“ siekimo. Planuojama, kad 2030 m. Naujosios Akmenės mieste šis santykis pagerės lyginant su 2023 metais, t. y. labiausiai urbanizuotose miesto teritorijose nepralaidžias dangas pakeis arba papildys žalioji infrastruktūra, todėl rodiklis „Nepralaidžių dangų ir žaliosios infrastruktūros plotų santykis 1 500 gyv./km2 ir didesnio tankumo teritorijoje“ sumažės.

**III SKYRIUS**

**PAŽANGOS PRIEMONĖS ĮGYVENDINIMO TERITORIJA**

Pažangos priemonės įgyvendinimo teritorija – Akmenės rajono Naujosios Akmenės miestas (plotas: 915 ha[[9]](#footnote-9)). Želdynų užimamas plotas mieste sudaro 13,6 % visos miesto teritorijos (žr. 1 pav.). Naujoji Akmenė yra Šiaulių apskrityje, 10 km į pietryčius nuo Akmenės ir 5 km nuo Lietuvos–Latvijos sienos. Miestas išsidėstęs lygumoje, apsuptas nedidelių miškingų vietovių.

Didžiausi taršos šaltiniai Naujojoje Akmenėje – autotransporto tarša bei pramonės įmonės, kurių pagrindinė yra vienintelė šalyje veikianti cemento gamykla “Akmenės cementas”. Naujosios Akmenės miesto centrinė dalis užteršta azoto junginiais bei dulkėmis, daugiausia dėl pagrindinėmis V. Kudirkos ir Vytauto gatvėmis važiuojančio tranzitinio transporto, ir kietosiomis dalelėmis bei dulkėmis dėl cemento gamyklos kaimynystės. Pastaruoju metu pasikeitus gamybos technologijoms gamyklos keliama tarša gerokai sumažėjo.

Naujojoje Akmenėje auga nemažai dendrologiniu požiūriu vertingų bei retų medžių ir krūmų, tačiau mieste yra ir nemažai blogos būklės želdinių bei invazinių rūšių medžių. Naujosios Akmenės miesto teritorijos bendrojo plano vizijoje numatyta išplėtoti žaliųjų plotų ir viešųjų erdvių, pėsčiųjų ir dviračių takų infrastruktūrą, siekti, kad mieste esančios gyvenamosios ir visuomeninės teritorijos būtų aiškiai atskirtos nuo sunkiosios pramonės. Pabrėžiama ir išplėtotos miesto želdynų sistemos svarba – miškai, parkai, žaliosios jungtys, kurios gerina aplinkos būklę ir kompensuoja pramonės taršą[[10]](#footnote-10).



**1 pav.** Naujosios Akmenės miesto žemėlapis

*Šaltinis:* Naujosios Akmenės miesto žalinimo schema (projektas, 2024). Vilnius.

Naujosios Akmenės miesto žalinimo schemoje (projektas, 2024) nurodyta, kad kriterijus *gyventojų tankumas viršija daugiau nei 1500 gyventojų 1 km2, o nepralaidžių dangų ir žaliosios infrastruktūros santykis yra mažesnis nei 1,5,* atitinka 2 gardelės, kuriose gyvena dauguma miesto gyventojų:

*1 gardelė:* gyventojų skaičius (2021 m.) – 3292; nepralaidžių dangų ir žaliosios infrastruktūros santykis – 1 (5/5); bendras laidžių dangų plotas – 29 % (medžių laja – 6 %; žolių danga – 22 %; vanduo ir šlapynės (išskyrus laikinas) – 0,5 %; nepralaidžios dangos – 31 %.

*2 gardelė:* gyventojų skaičius (2021 m.) – 1643; nepralaidžių dangų ir žaliosios infrastruktūros santykis – 4 (8/2); bendras laidžių dangų plotas: 48 % (medžių laja – 21 %, žolių danga – 27 %, vandens ir šlapynių bendras plotas – 1 %; nepralaidžios dangos – 14 %[[11]](#footnote-11).

 Pažangos priemonės projekto veiklų įgyvendinimo teritorija apima Naujosios Akmenės miesto dalis, kuriose šiuo metu yra taip vadinamos „karščio salos“ bei skurdi žalioji infrastruktūra. Viena dalis apima teritoriją tarp Respublikos g., Žemaitijos g. ir S. Nėries g., kita dalis – sklypą Respublikos g. 10, trečia dalis – teritorija tarp Respublikos g. 20, 24 25 ir 27 namų, ketvirta dalis apima teritoriją tarp Žemaitijos g., Ramučių g., Žemaitijos 6 ir Žemaitijos 6A sklypų.

**IV SKYRIUS**

**PAŽANGOS PRIEMONĖS VEIKLOS, PROJEKTŲ VYKDYTOJAI IR PARTNERIAI**

Siekiant spręsti Šiaulių regiono šiame apraše įvardintas problemas bei vykdant žaliosios infrastruktūros modernizavimą ir plėtrą, Akmenės rajono savivaldybės administracija siūlo įgyvendinti projektą, kuri prisidės prie 2022–2030 m. Šiaulių regiono plėtros plano Pažangos priemonės *LT026-02-01-08 Žaliosios infrastruktūros plėtra* įgyvendinimo. Įgyvendinus siūlomą projektą pagerės žaliosios infrastruktūros Naujosios Akmenės mieste kokybė, bus sukurta patrauklesnė gyvenamoji aplinka.

***Projekto pavadinimas:*** Žaliosios infrastruktūros plėtojimas Naujosios Akmenės mieste.

***Pagrindinė sprendžiama problema:*** miestuose vis dar teikiama pirmenybė nepralaidžių dangų (asfalto, betono, trinkelių) įrengimui, nepakankamai dėmesio skiriama želdynų bei žaliosios infrastruktūros elementų (želdinių juostų, vejų, žaliųjų skverų ir kt.) įrengimui.

***Projekto tikslas:*** padidinti žaliosios infrastruktūros prieinamumą Naujosios Akmenės miesto gyventojams ir svečiams.

***Pagrindinė projekto veikla:*** Projekto investicijos bus skirtos nusidėvėjusių nepralaidžių dangų (asfalto, betono, trinkelių) pakeitimui į aplinkai draugiškas pralaidžias dangas (žolės trinkelės ir pan.), želdynų bei žaliosios infrastruktūros elementų (želdinių juostų, vejų, žaliųjų skverų ir kt.) įrengimui. Projekto įgyvendinimo metu planuojama sukurti ar patobulinti žaliąją infrastruktūrą keturiose Naujosios Akmenės miesto dalyse, kuriose šiuo metu yra taip vadinamos „karščio salos“ bei skurdi žalioji infrastruktūra: viena dalis apima teritoriją tarp Respublikos g., Žemaitijos g. ir S. Nėries g., kita dalis – sklypą Respublikos g. 10, trečia dalis – teritorija tarp Respublikos g. 20, 24 25 ir 27 namų ir ketvirta dalis apima teritoriją tarp Žemaitijos g., Ramučių g., Žemaitijos 6 ir Žemaitijos 6A sklypų.

***Iš viso numatomas projekto biudžetas*** 5 586 752 Eur,iš jų 4 748 739 Eur – ES investicijų lėšos ir 838 013 Eur – Akmenės r. savivaldybės lėšos.

***Planuojamas projekto įgyvendinimo laikotarpis:*** 2025 m. III ketvirtis–2028 m. III ketvirtis.

***Siektinas projekto rezultatas:*** miesto teritorijose bus įrengta 5,84 hektarų žaliosios infrastruktūros, kuria dažniausiai naudosis 5500 gyventojų, gyvenančių ne toliau kaip 2 km atstumu nuo naujai įrengtos žaliosios infrastruktūros.

***Projekto veiklų pagrindimas.*** Žaliosios infrastruktūros plėtojimo išsami analizė atlikta rengiant Naujosios Akmenės miesto žaliosios infrastruktūros poreikio žemėlapį. Jame bus nustatytos probleminės zonos – neefektyviai naudojamos bei negyvybingos teritorijos, pasižyminčios želdynų ir žaliųjų jungčių trūkumu, kritulių vandeniui nelaidžių dangų ir paviršių dominavimu, karščio salos efektu, teritorijos, kuriose tikslinga taikyti aplinkos atkūrimo bei kitus aplinkos kokybei gerinti skirtus sprendimus. Savivaldybė, rengdamasi projekto įgyvendinimui, analizavo reikalingus teritorijų planavimo dokumentus. Planuojant įgyvendinti projektą, sprendimai dėl žaliosios infrastruktūros plėtros pasirinkti vadovaujantis 2023-2030 m. Šiaulių regiono plėtros plano, Akmenės rajono savivaldybės 2024–2026 metų strateginio veiklos plano priemonėmis.

Akmenės r. savivaldybės administracija, vykdydama regioninės pažangos priemonės Nr. 02-001-06-08-02 „Plėtoti žaliąją infrastruktūrą urbanizuotoje aplinkoje“ Gairėse nurodytą išankstinę sąlygą 2.8.3., iki projekto įgyvendinimo plano pateikimo parengs ir patvirtins žaliosios infrastruktūros poreikio schemą (žemėlapį) pagal aplinkos ministro patvirtintą metodiką žaliosios infrastruktūros poreikio žemėlapiams sudaryti.

***Projekto pareiškėjas ir vykdytojas:*** Akmenės rajono savivaldybės administracija. Ji pasirinkta vadovaujantis Lietuvos Respublikos vietos savivaldos įstatymo 6 straipsnio 28 dalyje numatyta savarankiškąja savivaldybių funkcija „*aplinkos kokybės gerinimas ir apsauga*“.

***Projekto partneriai:*** projektas bus vykdomas be partnerių.

**V SKYRIUS**

**PAŽANGOS PRIEMONĖS PROJEKTŲ ATRANKA**

Numatytas Pažangos priemonės *LT026-02-01-08 Žaliosios infrastruktūros plėtra* projektų atrankos **planavimo būdas**, kuris pagal Strateginio valdymo metodikos 135.2 papunktį taikomas projektams, kuriais įgyvendinamos Lietuvos Respublikos teisės aktuose nustatytos funkcijos ir veiklos, kurie priskirtini valstybės ar savivaldybių institucijoms, ar įstaigoms, ar jų kontroliuojamiems juridiniams asmenims ir kuriais tiesiogiai prisidedama prie pažangos priemonės įgyvendinimo bei joje numatytų rezultatų pasiekimo.

**VI SKYRIUS**

**PAŽANGOS PRIEMONĖS PRISIDĖJIMAS PRIE HORIZONTALIŲJŲ PRINCIPŲ ĮGYVENDINIMO**

Lentelė Nr. 4

|  |  |  |
| --- | --- | --- |
| **Eil. Nr.** | **Horizontalieji principai**  | **Informacija apie pažangos priemonės prisidėjimą prie HP** |
| 1. | Darnaus vystymosi | Pažangos priemone *LT026-02-01-08 Žaliosios infrastruktūros plėtra* bus prisidedama prie horizontaliojo darnaus vystymosi principo išlaikymo, nes įgyvendinant Pažangos priemonę bus konkrečiais veiksmais, orientuotais į miesto žaliosios infrastruktūros kokybės gerinimą, į žaliosios infrastruktūros pritaikymą gyventojų reikmėms, tiesiogiai prisidedama prie *Jungtinių Tautų Darnaus vystymosi darbotvarkės 2030[[12]](#footnote-12)* tikslų įgyvendinimo: 1) Jungtinių Tautų darnaus vystymosi 11 tikslo „*Pasiekti, kad miestai ir gyvenvietės taptų įtraukūs, saugūs, atsparūs ir darnūs*“ bei šio tikslo įgyvendinimui skirto 11.7 uždavinio „*Iki 2030 metų suteikti visuotinę galimybę naudotis saugiomis, įtraukiomis ir prieinamomis žaliomis ir viešomis erdvėmis, pirmiausia moterims ir vaikams, pagyvenusiems žmonėms ir žmonėms su negalia.*“ ir 11.3 uždavinio „*Iki 2030 metų didinti įtraukią ir darnią urbanizaciją bei visų dalyvavimu pagrįsto, kompleksinio ir darnaus gyvenviečių planavimo ir valdymo gebėjimus visose šalyse*“; 2) trečiojo darnaus vystymosi tikslo „*Užtikrinti sveiką gyvenseną ir skatinti visų amžiaus grupių gerovę*“ bei šio tikslo įgyvendinimui skirto 3.9 uždavinio „*Iki 2030 metų reikšmingai sumažinti mirčių ir ligų, kurias sukėlė pavojingi chemikalai, oro, vandens ir dirvožemio tarša ir užterštumas, skaičių*“. Įgyvendinant Pažangos priemonės projektą bus laikomasi Gairėse numatyto darnaus vystymosi principo įgyvendinimo reikalavimų: projekte negali būti numatyta veiksmų, kurie turėtų neigiamą poveikį darnaus vystymosi principui įgyvendinti.Įgyvendinamas Pažangos priemonės projektas skatins ekonominės, socialinės ir aplinkos sričių vystymosi balansą: 1) įrengiant naują ir modernizuojant esamą žaliąją infrastruktūrą bus laikomasi aplinkos apsaugą ir statybas reglamentuojančių teisės aktų, numatyta atlikti planuojamos ūkinės veiklos poveikio aplinkai vertinimą pagal Lietuvos Respublikos planuojamos ūkinės veiklos poveikio aplinkai vertinimo įstatymą; 2) vykdant statybų, remonto ar įrengimų darbus bus imamasi priemonių nepakenkti aplinkai: mažinti triukšmą, dulkių ir teršalų išmetimą; 3) planuojama įsigyti įranga privalės atitikti ekonominio efektyvumo, tvarumo, ilgaamžiškumo ir tinkamos kokybės reikalavimus; 4) projektai prisidės prie Naujosios Akmenės miesto aplinkos taršos mažinimo. |
| 2. | Lygių galimybių visiems  | Įgyvendinant Pažangos priemonės projektą bus laikomasi gairėse numatyto lygių galimybių visiems principo įgyvendinimo reikalavimų: projekte negali būti numatyta apribojimų, kurie turėtų neigiamą poveikį įgyvendinant moterų ir vyrų lygybės ir nediskriminavimo dėl lyties, rasės, tautybės, pilietybės, kalbos, kilmės, etninės priklausomybės, religijos ar įsitikinimų, tikėjimo, pažiūrų, negalios, sveikatos būklės, socialinės padėties, amžiaus, lytinės orientacijos ir kitais pagrindais principus. Vykdant komunikacijos ir informavimo veiksmus apie planuojamą ir įgyvendinamą projektą, turi būti užtikrinamas informacijos prieinamumas pagal individualius gyventojų poreikius – ji turi būti pateikiama prieinamais bendravimo būdais.Lygių galimybių visiems principas reikalauja paslaugų prieinamumo visiems asmenims užtikrinimo: sukurtos žaliosios infrastruktūros prieinamumu naudosis visi Naujosios Akmenės miesto ir Šiaulių regiono Pažangos priemonės projekto tikslinių grupių nariai, nepaisant jų lyties, tautybės, rasinės ar etninės kilmės, pilietybės, kalbos, religijos, tikėjimo, įsitikinimų ar pažiūrų, negalios, sveikatos būklės, socialinės padėties, amžiaus, seksualinės orientacijos ar kitų bruožų, bus sudarytos vienodos teisės ir galimybės naudotis Pažangos priemonės lėšomis sukurtomis paslaugomis ir kitais projekto rezultatais.Pagal Pažangos priemonę įgyvendintas projektas privalės užtikrinti, kad nebūtų varžomos žmogaus teisės, neteikiamos privilegijos jokiems asmenims. Projekto rezultatais bus privaloma užtikrinti vienodas galimybes visiems tikslinių grupių asmenims naudotis projektų bazėje sukurtomis paslaugomis bei šioms paslaugoms būtina infrastruktūra. Įgyvendinant Pažangos priemonės projektą bus privaloma atsižvelgti į neįgaliųjų, moterų ir vyrų, skirtingų amžiaus grupių, tautinių mažumų ir kitų grupių poreikius. Projektas privalo užtikrinti, kad nebūtų varžomos žmogaus teisės ir neteikiamos privilegijos projekto dalyviams. |
| 3. | Inovatyvumo | Įgyvendinant projektą prioritetas bus skiriamas modernioms, inovatyvioms technologijoms, siekiant teikti kokybiškesnes ir efektyvias žaliosios infrastruktūros naudojimo paslaugas. Inovatyvumo principo įgyvendinimo bus siekiama ir šviečiant bei informuojant Naujosios Akmenės miesto bei Šiaulių regiono gyventojus, gerinant jų naudojimosi žaliąja infrastruktūra kultūrą. |
| 4. | Reikšmingos žalos nedarymo | Įgyvendinant Pažangos priemonės projektą bus laikomasi Gairėse numatyto reikšmingos žalos nedarymo principo įgyvendinimo reikalavimų: neturi būti daroma reikšminga žala aplinkos tikslams, nustatytiems 2020 m. birželio 18 d. Europos Parlamento ir Tarybos reglamento (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088, 17 straipsnyje. Konkretūs projekto dėl reikšmingos žalos nedarymo aplinkos tikslams reikalavimai ir projekto atitiktį šiems reikalavimams pagrindžiantys dokumentai nurodomi Projekto atitikties reikšmingos žalos nedarymo horizontaliajam principui vertinimo reikalavimų apraše (Gairių 1 priedas). Pareiškėjas kartu su projekto įgyvendinimo planu RPPl administruojančiajai institucijai turi pateikti Deklaracijas. |

**VII SKYRIUS**

**IŠANKSTINĖS SĄLYGOS**

Pažangos priemonei *LT026-02-01-08 Žaliosios infrastruktūros plėtra* Gairėse pateikta išankstinė sąlyga, kuri laikoma įvykdyta, kai yra išpildyti šie reikalavimai:

Su Projekto įgyvendinimo planu administruojančiajai institucijai turi būti pateikta:

išankstinių sąlygų įgyvendinimą patvirtinanti informacija: 2.8.3. Įgyvendinant išankstinę sąlygą „Kitoms urbanizuotoms vietovėms parengti ir patvirtinti žaliosios infrastruktūros poreikio žemėlapiai pagal aplinkos ministro patvirtintą metodiką žaliosios infrastruktūros poreikio žemėlapiams sudaryti“ turi būti parengta ir savivaldybės atstovaujamosios institucijos sprendimu patvirtinta žaliosios infrastruktūros poreikio schema (žemėlapis), parengta pagal Gairių 3 priede pateiktą Žalinimo planų rengimo metodiką.

Akmenės r. savivaldybės administracija, vykdydama regioninės pažangos priemonės Nr. 02-001-06-08-02 „Plėtoti žaliąją infrastruktūrą urbanizuotoje aplinkoje“ išankstinę sąlygą, iki projekto įgyvendinimo plano pateikimo parengs ir patvirtins žaliosios infrastruktūros poreikio schemą (žemėlapį) pagal Gairių 3 priede pateiktą Žalinimo planų rengimo metodiką.

Be to, Pažangos priemone planuojamas projektas tenkina Regioninės pažangos priemonės Nr. 02-001-06-08-02 (RE) „Plėtoti žaliąją infrastruktūrą urbanizuotoje aplinkoje“ finansavimo gairėse pateiktus kitus reikalavimus.

**VIII SKYRIUS**

**PAŽANGOS PRIEMONĖS STEBĖSENOS RODIKLIAI**

Lentelė Nr. 5

|  |
| --- |
| **Pažangos priemonės veiklų produkto rodikliai** |
| **Veiklos pavadinimas** | **Rodiklio kodas** | **Rodiklio pavadinimas, matavimo vienetas** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| **1. Žaliosios infrastruktūros plėtojimas Naujosios Akmenės mieste** | RCO36 P.B.2.0036 | Žalioji infrastruktūra, kuriai suteikta parama kitais nei prisitaikymo prie klimato kaitos tikslais (hektarai) | **5 586 752** | **4 748 739** | **0 (2025)** | **5,84****(2029)** | Siektina rodiklio reikšmė apskaičiuota, vadovaujantis Gairių 2 priede pateikta stebėsenos rodiklio P.B.2.0036 aprašymo kortele. Skaičiuojama sumuojant teritorijos plotą, kuriame įrengta nauja ar patobulinta žalioji infrastruktūra (hektarais). |

Lentelė Nr. 6

|  |
| --- |
| **Pažangos priemonės rezultato rodikliai** |
| **Rodiklio kodas** | **Rodiklio pavadinimas, matavimo vienetas** | **Pradinė rodiklio reikšmė (metai)** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| **RCR95 R.B.2.2095** | **Gyventojai, galintys naudotis nauja ar patobulinta žaliąja infrastruktūra (asmenys)** | **0****(2021)** | **5 586 752** | **4 748 739** | **0 (2025)** | **5 500 (2029)** | Siektina rodiklio reikšmė apskaičiuota, vadovaujantis Gairių 2 priede pateikta stebėsenos rodiklio R.B.2.2095 aprašymo kortele. Skaičiuojama gyventojus, galinčius naudotis įrengta nauja ar patobulinta žaliąja infrastruktūra, plote 2 km spinduliu nuo naujai įrengtos ar patobulintos žaliosios infrastruktūros. |
| Šiaulių regiono plėtros tarybos administracijos direktorius |  |  |  | Viktoras Strups |
|  |  | *(parašas)* |  | *(vardas ir pavardė)* |

1. 2022-2030 m. Šiaulių regiono plėtros planas. Patvirtinta Šiaulių regiono plėtros tarybos 2023 m. vasario 8 d. sprendimu Nr. ŠR/TS-6. Suvestinė redakcija nuo 2024-06-28. https://e-tar.lt/portal/lt/legalAct/ca00ad30a78e11ed8df094f359a60216/asr [↑](#footnote-ref-1)
2. Regioninės pažangos priemonės Nr. 02-001-06-08-02 (RE) „Plėtoti žaliąją infrastruktūrą urbanizuotoje aplinkoje“ finansavimo gairės. Patvirtinta Lietuvos Respublikos aplinkos ministro 2023 m. lapkričio 3 d. įsakymu Nr. D1-361. https://e-tar.lt/portal/lt/legalAct/82269e307a2d11eea5a28c81c82193a8 [↑](#footnote-ref-2)
3. Naujosios Akmenės miesto gyventojų skaičius (2024). https://geodata.lt/naujosios-akmenes-miesto-gyventoju-skaicius/ [↑](#footnote-ref-3)
4. Komisijos komunikatas Europos parlamentui, Tarybai, Europos ekonomikos ir socialinių reikalų komitetui ir regionų komitetui (2013). Žalioji infrastruktūra. Europos gamtinio kapitalo puoselėjimas /\* com/2013/0249 final \*/. https://eur-lex.europa.eu/legal-content/LT/TXT/HTML/?uri=CELEX:52013DC0249&from=LT [↑](#footnote-ref-4)
5. European Commission (2022). Environment action programme to 2030. https://environment.ec.europa.eu/strategy/environment-action-programme-2030\_en [↑](#footnote-ref-5)
6. European Commission (2021). EU Adaptation Strategy. https://climate.ec.europa.eu/eu-action/adaptation-climate-change/eu-adaptation-strategy\_en#:~:text=2021%20%E2%80%93%20EU%20Adaptation%20Strategy&text=Triggers,climate%20change%20on%20European%20forests [↑](#footnote-ref-6)
7. Aplinkos ministerija (2021). Žaliosios infrastruktūros integravimas į miestų planavimą. https://kurklt.lt/projektai/zalioji-infrastruktura [↑](#footnote-ref-7)
8. European Environment Agency (2014). Spatial analysis of green infrastructure in Europe. https://www.eea.europa.eu/publications/spatial-analysis-of-green-infrastructure [↑](#footnote-ref-8)
9. Naujosios Akmenės miesto teritorijos bendrasis planas (2007), p. 14. https://www.akmene.lt/data/public/uploads/2019/06/nakmenesm\_sprendiniai.pdf [↑](#footnote-ref-9)
10. Naujosios Akmenės miesto žalinimo schema (projektas, 2024), p. 7. Vilnius. [↑](#footnote-ref-10)
11. Naujosios Akmenės miesto žalinimo schema (projektas, 2024), p. 8. Vilnius. [↑](#footnote-ref-11)
12. *Keiskime mūsų pasaulį: Darnaus vystymosi darbotvarkė iki 2030 metų*. Jungtinių Tautų rezoliucija, priimta Generalinės asamblėjos 2015 m. rugsėjo 25 d., A/RES/70/1, p. 14. Autentiškas vertimas, Vyriausybės kanceliarijos administracinis departamentas, 2015-12-22. https://osp.stat.gov.lt/darnaus-vystymosi-rodikliai [↑](#footnote-ref-12)